
Kad je živio Tomić Mijovil? 

Stjepan Banović 
I 

Između mnogobrojnih naših narodnih hajduka samo malome 
broju njih sačuvala se je u narodnim pjesmama uspomena do naših 
vremena, kao na pr. Novaku, Radivoju, Grujici, Kostrešu, Maleti i 
nekim drugima. Ali najviše naredna pjesma slavi Tomić Mijovila 
ili Mijata, o kome inače iz povjesničkih vrela dosad ne znamo ništa. 

Fra Andrija Kačić Miošić spominje nam u svojim pjesmama 
mnoštvo hajduka i njihovih harambaša, veleći, da se o nekima, kao 
na pr. o Lekiću Juriši Imoćaninu, pjevaju »pisme i popivke i u kolu 
lipe poskočnice«. Ja sam uzalud nazad par decenija kušao u narodu 
doznati štogod o Lekiću, ali ni iz njegove rodne krajine nijesu o 
njemu znali posve ništa ni najstariji ljudi, pa možemo pouzdano 
reći, da se je u narodu kroz samih sto godina iza smrti Kačićeve 
mnogim njegovim junacima posve utrnula slava i spominjanje. 

Naprotiv se o Tomić Mijovilu pjeva i priča i danas unatoč 
tome, što Kačić o njemu nije spjevao ni jedne pjesme. Zašto je Tomić 
Mijovil tako narodu omilio, da ga nikako ne može zaboraviti, to 
nam razjasnjuje don Mijo Pavlinović, koji je preobučen u narodnu 
nošnju sam sakupljao narodne pjesme po onda turskoj Bosni i Herce- 
govini. Don Mijo u bilješci uz pjesmu o smrti Tomić Mijovila u 
»Narodnoj pjesmarici« Matice Dalmatinske g. 1879, str. 250 piše 
ovo: »1 omić Mihovio, ovo je naš najglasovitiji junak u osamnaestom 
vieku. Rođen u Duvnu, odbio se u hajduke od turskoga zuluma, i 
obično stanovao u Vranić-planini više polja duvanjskoga. Imao je 
liepu kitu do četrest i dva druga, pravu četu . . . Hercegovinom i 
Primorjem mnogo se o Mihatu pjeva i pripovieda. On je imao svoje 
najvjernije jatake u Primorju u selu Drašnicama (kod Makarske), 
koji su mu prah, olovo i opanke nabavljali, pa i dolazili u četu: i 
nema vele godina da su se pomicale crljene ječerme, koje je on 
svojim prijateljima darivao. Mihat zakloni ženu u Primorje, pa se 
podigao na turke, kad su oni najkrutnije bjesnili po Bosni i po Herce- 
govini; i on je najveće narodu omilio, jer je bio od onih hajduka, 
koji ne imadu ništa hajdučkoga, do svoje junačke slobode. Cio život 


hajduka Tomića Mihata bio je najsjajniji izgled, kako da se sveti 
poganskomu zulumčaru narod, kojemu ne ostaje zašteđena nikakva 
svetinja: pa ga je zato narod i obljubio, i tako ga je čuvao od svake 
izdaje, da je i danas poslovica: tko te pita za Mihatove konake D 
(tko te pita za ono što se ne pristoji? Za ono što kazati nemaš? Za 
ono o čem nije govora?). Ne pitam te ja za Mihatove konake; t. j. 
za stvari, o kojima nije govora. Smrt Mihatova drugi nam je izgled, 
čega se ima najviše bojati podjarmljen narod: lakomosti za blagom 
i za gospodstvom. Lakomost Ilije Bobovca izdade kuma svoga; 
lakomost nas izda turčinu, pa i danas pod njim drži njeke naše 
liepe pokrajine.« 

Tako eto don Mijo kaže o Tomić Mijovilu u drugom izdanju 
one pjesmarice, koje je on sam uredio i napisao mu uvod i razne 
bilješke, a uz pjesmu iz Martić-Jukićeve zbirke dodao je i jednu 
varijantu iz Primorja makarskoga, svoga zavičaja. Iz tih riječi 
Pavlinovićevih vidimo, da on Tomić Mijovila (narod u don Mijinu 
i Tomićevu zavičaju ne kaže nikad Mihovil već Mijovil ili Mi jat ) 
meće u osamnaesto stoljeće. 

Za Pavlinovićem su se poveli kasnije i drugi mećući Tomić 
Mijovila u XVIII stoljeće, kao na pr. Kerubin Šegvić u Kuglijevu 
izdanju Martić-Jukićeve zbirke i dr. Branko Drechsler-Vodnik u 
VII izdanju »Narodne pjesmarice« Matice Dalmatinske (tiskano 
g. 1912). 

Dr. Tomo Maretić pišući na 3 strani svoje knjige »Naša 
narodna epika« o vrijednosti naših narodnih pjesama s pravom 
ističe, da ih ima puno više loših nego dobrih, pa zatim navodi 
nekoliko narodnih pjesama od velike pjesničke vrijednosti, među 
koje stavlja i pjesmu »T omić Mijovil od meće se u 
hajduke." Ta pjesma uistinu se odlikuje ne samo svojom 
velikom ljepotom, već se i po etičkoj visini uzdiže nad sve na- 
rodne pjesme južnih Slavena. Što Maretić u »Našoj narodnoj epici« 
uz tolika historijska lica posve mimoilazi Tomić Mijovila, on to 
opravdava ovako: » . . . nijesam o hajduku Mijatu Tomiću, kojega 
često spominju narodne pjesme »srednijeh vremena«, ništa napisao 
zato, jer ne znam ništa o njemu iz vjerodostojnih istoričkih izvora. 

1 God. 1930 čuo sam u Zaostrogu fmakarsko Primorje) izričaj: »Ko te pita 
za Mi jatove klance« i: »Ko tc pita, kud Mijat prolazi ?« — ali se više nitko ne 
sjeća, na kojega se Mijata odnose ta pitanja. 

2 Štampana prvi put g. 1861 u knjizi: »V i e n a c u z d a r ; a n a r o d- 
n o g a o. Andriji KaČić-Miošić u n a s t o 1 i e t n i d a n p r e m 1- 
n u t j a '. 

Ono, Što je o njemu zabilježeno u »Zborniku za narodni život i 
običaje južnih Slavena« IV, str. 275 — 276, očevidno je uzeto samo 
iz narodnoga pričanja i pjevanja; iz te se bilješke ne razabira, ni 
kad je Mi jat Tomič živio.« 

O Tomič Mijovilu opširnije govori i Vjekoslav Klaič pri 
koncu svoje rasprave »Duvanjsko polje« (»Hrvatsko Kolo« Matice 
Hrvatske III, g. 1907), ali iz opreznosti nigdje ne kaže: kada je 
Mi jat živio, ali da je vjerovao, da je živio u XVIII vijeku, 
bio bi to u svojoj radnji i napisao. 

Gosp. Husein Dogo kušao je također pomoču usmene predaje 
među muslimanima oko rijeke Neretve odrediti vrijeme, u kojemu 
je živio i poginuo Tomič Mijovil. U kalendaru »Napredak« za 
g. 1931 izdao je članak »Tradicija o Mijatu harambaši«, u kome 
iznosi nekoliko muslimanskih pripovijedanja, koja se sa pohvalom 
sjećaju slavnoga harambaše, pa ponavlja ono, što je već g. 1930 na- 
pisao u »Novom Beharu«, naime, da je Mijat poginuo nazad neko 
100 ili najviše 130 godina. Dogo to obrazlaže ovako: »Kad je 
Mijat hajduk živio ne može se reći točan datum. Po jednoj priči, 
koju sam objelodanio u »Novom Beharu« u jednoj ovogodišnjoj 
svesci pod naslovom »Smrt Mi jata hajduka«, izlazi, da je on živio 
i djelovao prije nekih stotinu ili stotrideset godina. Ali ima ljudi, 
koji tvrde, da je on bio pred dvjesta ili više godina . . . Meni se 
čini, da je Mijat hajduk radio i djelovao (da tako rečem) u vrijeme 
narodnog pokreta proti sultanu Mahmudu II, ili bar malo ranije. 
Ovo zaključujem iz fakta: da je Mijata hajduka ubio rob (Arap) 
porodice Hadžizukića iz Konjica, koji su izginuli od Mijatove dru- 
žine, kada su potjerali ranom zorom stoku prema Bjelemiću. Kad 
je bila pogibija ove braće, tada je dedi današnjih Hadžizukića bilo 
tek sest mjeseci. Ovaj dedo, koji je umro prije nekih trideset go- 
dina, imao je oko sto godina života; dakle prije 130 godina otprilike. 
Smrt Mijatova svakako bda je kasnije godinu dvije li. Grob ovog 
roba (Arapa), kao i grobovi izginule braće, nalaze se u Konjicu u 
groblju Oprkanjske džamije.« 

Kad se ovo isporedi sa Đoginim pisanjem na početku istoga 
članka, gdje za Mijata kaže: »To će biti, mislim, isti onaj hajduk, 
koga Andrija Kacic Miosic nazivlje u svom »Razgovoru« Domić 
Mihovile« — onda se vidi, kako se je g. Dogi pero podaleko zale- 
tjelo, jer kako može biti, da je Tomič živio nazad neko 100 ili 130 
godina, kad je Kacic svoj »Razgovor ugodni« štampao prvi put 
nazad 175 godina? . . . 

Ako je onaj Domić Mijat isto što i Tomić Mijat, onda je 
zastalno došao na svijet prije nego Kačićev »Razgovor ugodni«. 

Ja sam ovo pitanje poodavno izveo na čistac. Bilo mi je 
Čudnovato: zašto Kačić između mnogobrojnih hajduka i njihovih 
harambaša nigdje ne spominje Tomića Mijata. Očito je to opazio i 
Pavlinović, pa je zbog toga i stavio Mijata u osamnaesti vijek držeći, 
da je on morao živjeti iza smrti Kačićeve. Kad Kačić u najzadnjoj 
pjesmi svoga »Razgovora ugodnoga« pjeva ovako: 

Odklem biše Senjanin Ivane / delija Domicu Mijate , 

I delija Makar kapetane? Već od Bosne i Hercegovine, 

Odklem li je Novak i Radivoj Košarica stare banovine? 

— onda nam mora odmah sinuti misao: da li ovaj Domić Mijat nije 
isto što i Tomić Mijat, kad ga Kačić stavlja među junaka Bosne i 
Hercegovine i to baŠ skupa sa hajducima Novakom i Radivojem? 
Ja sam odmah posumnjao, da se je Mijat Tomić ustaljenom tiskar- 
skom pogreškom prometnuo u Domića Mijata zamjenom slova T 
sa slovom D. Radi toga sam u univerzitetskoj knjižnici zagrebačkoj 
potražio najstarije izdanje »Razgovora ugodnoga«, a to je ono od 
god. 1759 (sig. R 1200), koje je izašlo još za života Kačićeva, pak 
se na veliku svoju radost uvjerih, da onaj stih stoji tiskan ovako: 
»I Delija T omichiu Mijate«, dakle jasno: T omiću Mijate. Posve 
isto piše i u jakinskome izdanju od god. 1780. Pogreška se je dakle 
uvriježila u pretiskivanju novijih izdanja dugo iza smrti Kačićeve. 

Ovim veoma važnim otkrićem utvrdismo ne samo jednu 
tiskarsku pogrešku, koja se ponavlja u svim novijim izdanjima 
Kačićeva »Razgovora ugodnoga«, već dobismo i jedan tvrdi dokaz 
1 putokaz za određivanje vremena, u kome je naš proslavljeni 
harambaša živio, jer po ovome Kačićevu svjedočanstvu posve pa- 
daju sva dokazivanja, koja hoće, da je Mijat poginuo nazad 100 ili 
130 godina. Kad bi Mijat čak poginuo i onaj dan, u kojemu je 
Kačić spremio za tisak drugo izdanje svoga »Razgovora ugodnoga«, 
onda bi od smrti Mijatove protekle najmanje 172 godine! 

Kad međutim Kačić o Tomiću Mijatu ne pjeva nikakove 
samostalne pjesme isto kao ni o Novaku i Radivoju, nameće nam 
se vjerovanje, da je Tomić živio dosta vremena prije samoga Kačića. 

II 

Kad nam je pošlo za rukom unatoč nekim protivnim doka- 
zivanjima staviti 1 omića Mijata prije Kačićeva vremena, ići ćemo 
i dalje za njim, kako veli narodna pjesma, »tragom u potrage«, pa 

ćemo pretražiti tako zvani »Erlangenski rukopis«, što ga je u pri- 
redbi dra. Gerharda Gesemanna g. 1925 izdala Srpska kraljevska 
akademija nauka u Beogradu. Traženje nam ne će biti uzaludno, 
jer ćemo pod br. 118 (a ima u zborniku svega 217 pjesama) naći 
pjesmicu, koja pjeva o zavadi Mijata harambaše sa hajdukom 
svojim Vidom Žeravicom. Pjesma je kratka, pa ćemo je ovdje pre- 
nijeti bez očitih pogrešaka Nijemca zapisivača: 


Dva se mrka zavadila vuka, 
To ne bila ni dva mrka vuka, 
Već to bila dva mlada ajduka: 
Jedno jeste Mijat arambaša, 

A drugo je Vide Žeravica. 

Da bi za što veće i za ništo, 
Već o jedno krilo okovano, 
Okovano i srebrom i zlatom. 
Mijat veli: to je moje krilo, 
Vide veli: nije veće moje, 

Meni ga je družba poklonila 
Na sunetu u Pilinovića. 

To ne haje Mijat arambaša, 
Veće uze krilo okovano. 

Ljuto kune Vide Žeravica: 

O Mijate, da te Bog ubije, 


Ti to krilo zdravo ne nosio, 
Veće teške rane dopadnuo! 
Ranjena te Turci ufatili. 

To Mi jatu vrlo mučno bilo, 
Pak potrže sablju od pojasa, 

Te udari Vidu Žeravicu, 

Udari ga po pasu svilenu, 

A1 mu teške rane ne zadade. 
Onda trže Vide Žeravica 
I on trže svoju sablju britku, 
Te udari Mnjat arambašu, 

Udari ga po prsi junački. 

U Mijata toke s obe strane, 
Presječe mu toke s obe strane, 
I đečermu i košulju tanku, 

A! mu teške rane ne zadade. 


»Erlangenski rukopis« je najstariji veći zbornik naših narod- 
nih pjesama, koje su napisane poslije god. 1716, a prije godine 1733, 
što se može odrediti prema događajima, o kojima neke pjesme 
pjevaju, i po koricama zbornika, koje su načinjene od nekoga 
njemačko-austrijskoga kalendara od god. 1733. Gesemman tvrdi, 
da je onaj rukopis postao oko god. 1720. 

Po ovoj pomoći »Erlangenskoga rukopisa« natragali smo 
Tomić Mijovila još neko 40 godina prije II izdanja Kačićeva »Raz- 
govora ugodnoga«. A da je ova pjesma postala znatno prije nego 
je zapisana, to je posve stalno, jer su se onda pjesme kroz narod 
pronosile samo usmenom predajom, a ne tiskom ili listovima kao 
danas, pa dok je pjesma prešla granicu turske Bosne i ušla u onaj 
rukopisni zbornik, zaista je prošlo nešto vremena. Suviše nas ona 
kletva Žeravičina upućuje vjerovati, da je pjesma nastala poslije 
smrti Mijatove. 

Kad dobismo dokaze, da su se pjesme o Tomić Mijovilu za- 
pisivale već pri početku osamnaestoga vijeka, onda je stalno, da ga 
unatoč dosadanjim naučavanjima moramo premjestiti u sedam- 
naesto stoljeće. 


Netko bi ipak mogao prigovoriti: da ovaj Mijat harambaša 
može i ne biti baš harambaša T omić Mijat, ali ćemo posve raspr- 
šiti svaku takovu sumnju, kad dokažemo, da i mnoge druge narodne 
pjesme također meću Vida Žeravicu u družinu T omić Mijovila. 
Tako na pr. Vukova III knjiga Srpskih narodnih pjesama između 
četiri pjesme o Mijatu Tomiću ima i pjesmu »Družina Mijata haj- 
duka«, koja mu u društvo broji i Vidoja Žeravicu. U zbirci »Na- 
rodne junačke pjesme iz Bosne i Hercegovine«, što ih je sakupio 
fra Marijan Šunjić (1798 — 1860), nalazi se i »Pisma Mijata Ha- 
rambaše«, što ju je g. 1858 zapisao u Travniku od jllaža Bošnjaka, 
a i ta pjeva o zavadi Mijata Tomića sa hajdukom Vidom Žeravicom. 
I pjesma o smrti Tomić Mijovila u Martić-Jukićevoj zbirci također 
meće Vida Žeravicu u hajdučku družinu Tomićevu, a da drugih 
pjesama i ne spominjemo. Dakle je izvan svake sumnje, da bi u 
onoj pjesmi »Erlangenskog rukopisa« Mijat harambaša mogao biti 
itko drugi nego baš Tomić Mijat, harambaša. 

Kačić nam u svojoj »Pismi od vitezova Kotorskih« (127 u 
»Razgovoru ugodnome«) mnogo slavi junaštva hajdučkog haram- 
baše Grujice Žeravice veleći, da se o njemu »pivaju pisme i 
popivke«, a u svojoj Korabljici o njemu donosi i temeljitije podatke 
pišući ovako: »Arambaša Gruica Žeravica od Banjana rodom, tako 
junak smrtni biše rata bečkoga, da se brez svake sumlje more 
Jankoviću, Mandušiću, Močivuni Vuku i Radi Miletiću prilikovati. 
Ovi vitez više od šestdeset glava turskih odsiče, a između ostalih 
posiče bega Muratovića i serdara Risane, dovede mnoge sužnje i 
upali jednu množinu velikih kuća turskih. Svidoče sva njegova 
junaštva providuri, jenerali mletački: jure Korner na 1666, Jerolim 
Loredan na 1668, Lorenco Bernardo na 1669, Antun Priuli na 1669, 
Jerolim Korner na 1689, Petar Duodo na 1691.« 

Tko zna, kako naši narodni pjevači nakon dugoga vremena 
ispremiješaju imena i događaje, mogao bi, ne bez razloga, vjerovati, 
da je narodna pjesma nakon dugoga vremena onoga harambašu 
Grujicu Žeraviću pometnjom ili zamjenom stavila u družinu Tomić 
Mijovila. Za to su mogli čak imati i razloga, jer je Grujo Žeravica 
mogao dogovorno katkada četovati i sa Tomić Mijovilom, pa su se 
mogli koji put i zavaditi radi diobe plijena, što nam pjesme i spo- 
minju, dok napokon mjesu Grujicu posve stavili u družinu Mija- 
tcvu, kome se je slava među narodnim pjevačima puno duže održala. 
Da su se razne harambaše sa svojim hajducima potpomagali u 
potrebi, to nam ne bi trebalo ni dokazivati. I u pjesmi Martić- 

Jukićevoj »Tomić Mijat i Livnjani Turci« prijeti Mijat Livnjanima: 
d a će — ne puste li mu zatvorenog druga malog Marijana — 
sakupiti trideset harambaša, pa da će s njima skupa udariti na 
Livno. 

Međutim nam se čini, da je onaj Žeravica dobio ime Vid 
pobrkanjem imena u nar. pjesmama pozajmivši ga od Tomićeva 
hajduka Vide Daničića, koji se češće u narodnim pjesmama spo- 
minje, a koga i Vukova pjesma »Vide Daničić« (knj. III, br. 65) 
stavlja u hajdučku družinu Tomić harambaše. To nam vjerovanje 
pritvrđuje i to, što Vukova spomenuta pjesma pjeva o istome 
događaju, o kojemu i Marti-Jukićeva »Tomić Mijat i Livnjani 
Turci«. 

Gosp. Dogo nam je u spomenutome članku zabilježio, da u 
selu Repovcima u konjičkom kotaru seljaci i sada pričaju, kako im 
je Tomić Mijovil sa svojom družinom doveo u selo vodovodom 
vodu sa Lisinja i to nazad neko 250 god. To je dakle seljačko 
pripovijedanje bliže istini nego nagađanja nekih naših školovanih 
ljudi o vremenu, u kojemu je Mijat živio. 

Martić-Jukićeva pjesma »Mijat Tomić i kadija tešanjski« 
spominje, kako je Mijat po raznim stranama Bosne i Hercegovine 
gradio česme za putnike i prolaznike, a o tom se u narodu priča 
i danas. 

Ako ćemo ne bez razloga vjerovati, da je Tomić Mijat bio 
suvremenik harambaše Grujice Žeravice, koji je junakovao između 
16 66 i 1691, onda bi hajdukovanje Mijatovo pripadalo u vrijeme 
glasovitog i krvavog Kandijskog rata (1645 — 1669) prelazeći i u 
tako zvani Morijski rat (1685 — 1699). Prema tome bismo mogli 
hajdukovanje Tomić Mijovila staviti nekako oko polovine XVII 
vijeka. 

Ovo ćemo vjerovanje utvrditi i drugim dokazima. Martić- 
Jukićeva pjesma o smrti Tomić Mijovila slika nam njegovu pogibiju 
veoma živo i posve uvjerljivo, kao da je gledamo rođenim očima. 
Topografija se o konacima paše Seidije, koji ide na Duvno uloviti 
Mijata, posve slaže s istinom. Pjesma veli, da je paša Seidija uzna- 
stojao pogubiti Mijata, netom je došao iz Stanbula u Sarajevo. 
Svoju namisao je ispunio pomoću Mijatova kuma Bobovca Ilije, 
koji ga je za novce domamio kući i izdao ga Turcima. I danas u 
Doljanima pokazuju ruševine kuće Bobovčeve, koju mu Mi jatovi 
drugovi nakon harambašine smrti upališe, a blizu Doljana pokazuju 
i grob Mijatov. 


Onaj paša Seidija nije u narodnim pjesmama nikakvo često ni 
proslavljeno ime, pa nas i to upućuje vjerovati, da je on zaista histo- 
rijsko lice. Moramo ga dakle potražiti u povijesti Bosne. I zaista 
Amed pasa Seidija bio je na Bosni od 1067 — 1069 po Hedžri ili 
po našem brojenju od god. 1656 — 1659, dakle baš za vrijeme 
Kandijskoga rata, a naslijedio ga je u Bosni Melik Ahmed-paša. 

U kronici fojničkoga manastira, što ju je g. 1909 u Glasniku 
zemaljskog muzeja u Bosni i Hercegovini (3, str. 452 — 453) priopćio 
dr. Ćiro Truhelka, ima i ovaj zapis o paši Seidiji: 

» — 1659., septembra na 1., dok fratri biše na kapitolu, izgori 
manastir sutiški vas izvan crkve. Istoga godišta, kad se vratiše fratri 
s kapitola, nađoše čauše Seidin-paćse u Fojnici i plati šest manastira, 
to jest Fojmca, Rama, Kreševo, Sutiska i Olovo više od 180.000 
zaradi što fratri imoski blago kopaše a oni mnogo izgubiše. I s toga 
se i sela mnoga rasuše. I udari na fra Filipu Rukoviću okolo 
1000 štapa.« 

Nakon svega ovoga možemo sa pouzdanjem odrediti: Tomić 
Mijovil se je rodio oko početka XVII vijeka, a poginuo je — ako 
ćemo se držati narodne pjesme — g. 1636 ili svakako između 1656 
i 1639 za vrijeme vladanja Seidin-paše. 

* 

Nekoliko mjeseci poslije završetka ove moje raspravice dođe 
mi do ruku »Cvit razgovora naroda i jezika iliričkoga aliti rvackoga« 
od fra Filipa Grabove a, tiskan u Mlecima g. 1747. Taj 
jedini potpuno sačuvam poznati primjerak dobila je nedavno iz 
Dalmacije univerzitetska knjižnica zagrebačka, a prije te knjige 
nije ni imala. 

Na str. 486 piše Grabovac ovo: 

»Samo ovo ocu spomenuti: kako po sli Tomić a Mijata iz 
Duvna nije bilo već pravoga ajduka, nit će već ni biti. Rečeni 
poginu oko prvi(h) godina mira od Kandije. Izdade ga Bobov ac 
Ilija od Doljana' njegov bi kum, sapelo ga. Pogibe malo prije žetve.« 

Ovo je najstarije tiskano poznato svjedočanstvo o Tomić 
Mijovilu, štampano devet godina prije prvoga izdanja Kačićeva 
»Razgovora ugodnoga«, i posve se slaže sa narodnim pjesmama: 
da je Mijat bio rodom od Duvna, da je bio hajduk bez premca i 
da je poginuo po izdaji svoga nevjernoga kuma Bobovca Ilije iz 
Doljana. 

Stjepan Banović: 


Meni se ipak čini, da bi namjesto riječi: »poginu oko prvih 
godina mira od Kandije« zapravo imalo biti: »poginu oko prvih 
godina rata od Kandije«, jer na žalost »Cvit« obiluje mnoštvom 
tiskarskih pogrešaka, a ima katkada i stvarnih pogrešaka u nazna- 
kama vremena. 

Svjedočanstvo se Grabovčevo posve podudara sa pjesmom i 
predajom narodnom: da je Mijat bio rodom iz Duvna, jer nam treba 
još napomenuti, da u Crnoj Gori i danas tradicija kaže, da je Mijat 
Tomić bio rodom iz crnogorskih Drobnjaka, gdje i sada ima Tomiča 
vjere pravoslavne, što dakako nikako ne može odgovorati istini. 

Kad bi bilo istinito, da je Mijat poginuo prvih godina mira od 
Kandije, onda bi ga bila smrt snašla koju godinu iza 1671, jer je 
mjeseca maja te godine iza dugih pregovaranja bio potpisan kan- 
dijski mir. Makar da bi se po tome pogibija Mijatova dogodila tek 
nešto više od dvadeset godina prije nego se je Grabovac rodio, 
čini mi se ipak priličnijim ostati kod prije označenog vremena 
njegove smrti za vladanja paše Seidije 1656 — 1659. 

Ovo svjedočanstvo zapisano u prvoj polovini XVIII vijeka 
od Grabovca, rođenog u XVII stoljeća, najbolje nam svjedoči, u 
kolikoj su zabludi oni, koji vjeruju i pišu, da je Mijat Tomić 
poginuo pri početku XIX vijeka, kao i oni, što tvrde: da je živio 
u XVII vijeku, što osim Pavlinovića, Šegvića, Branka Vodnika i 
drugih tvrdi u najnovije vrijeme i dr. Milan Strašek na str. 244 svoje 
knjige »Junačke narodne pjesme hrvatske i srpske«, izdane u Za- 
grebu g. 1929. 1 

1 Ne mogu a da usput ne spomenem još jednu krupnu pogrešku g. Stra- 
šeka na str. 243 iste knjige, gdje piše ovako: »Senjanin Ivan živio je na koncu 
16. i početku 1 7. stoljeća. O njemu se malo što zna iz historije. Spominje 
se u jednom vojničkom popisu, ali se ne veli, kakvu je službu vršio. 
Čini se da je bio stražmeštar u vojsci. Neki misle, da je Senjanin Ivan istovetan 
s Ivanom Vlatkovićem, vojvodom senjskih uskoka . . .« 

G. Strašek se dakle drži mišljenja Maretićeva, koji na str. 166 — 167 
»Naše narodne epike« dokazuje, da je u narodnoj poeziji slavljeni Ivan Senjanin 
zapravo stražmeštar Ivan Senjanin, koji se nalazi zabilježen u jednome popisu 
vojnika primorske krajine sastavljenu 1 novembra g. 1551. Kad godine tako 
stoje sa stražmeštrom Ivanom Senjaninom, kako onda g. Strašek piše: da je 
on živio koncem XVI i početkom XVII vijeka?!... Zaista je u 
tom vremenu živio Ivan Vlatković, Senjanin, koji je g. 1612 izgubio g'avu od 
krvničkoga mača. 

G. je dakle Strašek pobrkao oba ova Senjanina i načinio jednoga novoga. 
Nakon onoga, što sam ja iznio u XXV i XXVI sv. »Zbornika za narodni život 
1 običaje južnih Slavena«, kao i mojih dokaza u »Obzoru« od 10 listopada 
1930 nepobitno je: da opjevani Senjanin Ivan nije nitko drugi vec zaista Ivan 
Vlatković, Senjanin, vojvoda senjskih uskoka. 

